

**LATVIJAS REPUBLIKA**

**BALVU NOVADA PAŠVALDĪBA**

Reģ.Nr.90009115622, Bērzpils iela 1A, Balvi, Balvu novads, LV-4501, tālrunis +371 64522453

fakss+371 64522453, e-pasts: dome@balvi.lv

**APSTIPRINĀTI**

Ar Balvu novada Domes

2021.gada 22.jūlija

lēmumu (sēdes protokols Nr.5., 17.§)

**MANTAS NOVĒRTĒŠANAS UN IZSOĻU KOMISIJAS**

**NOLIKUMS**

*Izdots saskaņā ar likuma*

*“Par pašvaldībām” 41.panta pirmās daļas 2.punktu*

**I Vispārīgie jautājumi**

1.1. Nolikums reglamentē Balvu novada Mantas novērtēšanas un izsoļu komisijas darbību.

1.2. Balvu novada Mantas novērtēšanas un izsoļukomisiju ( turpmāk tekstā – komisija ) izveido Balvu novada Dome. Komisijas skaitlisko un vārdisko personālsastāvu nosaka un apstiprina Dome uz savas darbības pilnvaru laiku.

1.3. Komisijas darbību reglamentē Publiskas personas mantas atsavināšanas likums, Valsts un pašvaldību īpašuma privatizācijas, privatizācijas sertifikātu izmantošanas pabeigšanas likumu, 20.02.2018. Ministru kabineta noteikumi Nr.97 “Publiskas personas mantas iznomāšanas noteikumi”, 19.06.2018. Ministru kabineta noteikumi Nr.350 “Publiskas personas zemes nomas un apbūves tiesības noteikumi”, 01.02.2011. Ministru kabineta noteikumi Nr.109 “Kārtība, kādā atsavināma publiskas personas manta”, Balvu novada domes lēmumi, rīkojumi, Balvu novada pašvaldības nolikums un šis nolikums.

**II Komisijas funkcijas**

2.1. Komisija:

2.1.1. veic pašvaldības nekustamā īpašuma vai kustamās mantas novērtēšanu, atsavināšanu, organizējot izsoļu procedūras vai pielietojot citus atsavināšanas veidus, saskaņā ar Publiskas personas mantas atsavināšanas likumu;

2.1.2. organizē pašvaldības īpašumā, valdījumā vai turējumā esošu nekustamo īpašumu (medību, nedzīvojamo telpu un zemes) nomas tiesību izsoles;

2.1.3. iesaka apstiprināšanai Balvu novada pašvaldības domē atsavināmā objekta un atsavināšanai paredzētā nekustamā īpašuma nosacīto cenu saskaņā ar Publiskas personas mantas atsavināšanas likuma 8.panta nosacījumiem, nomas tiesību izsoles sākuma nomas maksu;

2.1.4. sagatavo pirkuma līgumu un nomas līgumu projektus, lēmumu projektus izsoles rezultātu apstiprināšanai Balvu novada pašvaldības domes sēdē;

2.1.5. patstāvīgi nosaka komisijas locekļu funkcijas un viņu pienākumu sadali savas kompetences ietvaros;

2.1.6. organizēt rūpnieciskās zvejas tiesību izsoli, sagatavo izsoles noteikumus, lēmuma projektus par izsoles rezultātu apstiprināšanu Balvu novada pašvaldības sēdē, sagatavo rūpnieciskās zvejas līgumu par tiesību nomu.

**III Komisijas priekšsēdētāja, priekšsēdētāja**

**vietnieka un locekļu tiesības**

3.1. Komisijas priekšsēdētājs, bet viņa prombūtnes laikā komisijas priekšsēdētāja vietnieks:

3.1.1. sasauc un vada komisijas sēdes;

3.1.2. nosaka jautājumu loku, kas jāizskata kārtējā komisijas sēdē;

3.1.3. vada komisijas darbu, ir atbildīgs par komisijas uzdevumu izpildi.

 3.2. Komisijas sekretārs:

3.2.1. kārto komisijas sēžu organizatoriskos jautājumus;

3.2.2. protokolē komisijas sēdes;

3.2.3. sadarbībā ar komisijas priekšsēdētāju gādā par pieņemto lēmumu izpildi un tālāko virzību;

3.2.4. sagatavo pirkuma līgumu un nomas līgumu projektus;

3.2.5. kārto komisijas lietvedību.

3.3. Komisijas priekšsēdētājs, bet viņa prombūtnē – komisijas priekšsēdētāja vietnieks ir tiesīgs ar vienpersonisku lēmumu apturēt komisijas lēmuma izpildi, nekavējoties paziņojot par to komisijas locekļiem un attiecīgā lēmuma tiešajiem izpildītājiem, ja viņš var pamatot, ka attiecīgais komisijas lēmums nav likumīgs vai, ka tas radīs nelabvēlīgas sekas komisijas darbībā, īpašuma objekta vai pašvaldības mantas atsavināšanā.

 Ja komisija, nedēļas laikā pēc attiecīgā lēmuma pieņemšanas to atkārtoti izskatījusi pēc būtības, atzīst, ka komisijas priekšsēdētāja lēmums apturēt komisijas lēmumu nav objektīvs, tā pieņem atkārtotu lēmumu, kas ir galīgs.

3.4. Komisijas loceklim ir tiesības iepazīties ar atsavināmā objekta ekonomisko un tehnisko stāvokli un ar objektu saistīto dokumentāciju.

3.5. Uz Komisijas sēdi var uzaicināt informācijas sniegšanai vērtētāju un Balvu novada pašvaldības darbiniekus.

3.6. Komisijas loceklim, kas nepiekrīt komisijas lēmumam, ir tiesības rakstveidā pievienot protokolam savu atsevišķo viedokli.

**IV Komisijas darba organizācija**

4.1. Komisijas darbs notiek sēdēs, vismaz divas reizes mēnesī, izvērtējot komisijai iesniegto dokumentu apjomu un termiņus.

4.2. Komisijas darbu vada komisijas priekšsēdētājs, kas ir ievēlēts no komisijas locekļu vidus.

4.3. Komisijas priekšsēdētāja prombūtnes laikā viņa pienākumus pilda komisijas priekšsēdētāja vietnieks, kuru ievēl komisijas sēdē no komisijas locekļiem.

4.4. Komisijas sēdes sasauc tās priekšsēdētājs, nosakot sēdes laiku, vietu un darba kārtību.

4.5. Uz komisijas sēdi var tikt uzaicinātas piedalīties izskatāmā jautājumā kompetentas personas.

4.6. Sēžu protokolēšanu nodrošina ar Domes priekšsēdētāja rīkojumu norīkots sekretārs bez balss tiesībām ( gadījumā, ja persona nav ievēlēta kā komisijas loceklis ).

4.7. Komisija ir tiesīga pieņemt lēmumus, ja sēdē piedalās ne mazāk kā puse no komisijas locekļiem.

4.8. Komisija pieņem lēmumus ar klātesošo komisijas locekļu balsu vairākumu, atklāti balsojot. Ja balsis sadalās līdzīgi, izšķirošā ir komisijas priekšsēdētāja, bet viņa prombūtnē – komisijas priekšsēdētāja vietnieka balss.

4.9. Komisijas sēdes protokolu paraksta komisijas priekšsēdētājs, viņa prombūtnē – priekšsēdētāja vietnieks, komisijas sekretārs un visi klātesošie komisijas locekļi.

4.10. Ja rodas domstarpības par komisijas lēmuma saturu vai tā izpildes kārtību, lēmums ir spēkā tādā formulējumā, kādā tas ierakstīts komisijas sēdes protokolā.

4.11. Komisijas protokoli un tiem pievienotie dokumenti tiek iesniegti glabāšanā Balvu novada pašvaldības Kancelejas un personāla nodaļā.

**V Kārtība, kādā izskatāmas domstarpības par komisijas darbību**

5.1. Komisijas lēmumus, kuru apstrīdēšanai Latvijas Republikas likumdošanas aktos, kas nosaka šīs komisijas darbību, nav paredzēta citāda kārtība, apstrīd Balvu novada domes Administratīvo aktu apstrīdēšanas komisijā.

5.2. Sūdzības iesniegšana par pieņemto lēmumu, neaptur tā izpildi.

**VI Komisijas locekļu darba samaksa**

6.1. Komisijas darbību nodrošina ar no Balvu novada pašvaldības budžetā iedalītajiem līdzekļiem komiteju un komisiju darbībai.

6.2. Komisijas locekļi par darbu komisijas sēdēs saņem atlīdzību tādā apmērā, kāds noteikts Balvu novada pašvaldības Amatpersonu un darbinieku atlīdzības nolikumā.

**VII Grozījumu un papildinājumu izdarīšanas kārtība**

7.1. Grozījumus un papildinājumus komisijas nolikumā var ierosināt komisijas priekšsēdētājs un komisijas locekļi.

7.2. Priekšlikumus par grozījumiem vai papildinājumiem komisijas nolikumā izskata komisijas sēdē un lēmuma projektu par tiem iesniedz apstiprināšanai Balvu novada Domei.

Domes priekšsēdētājs Sergejs Maksimovs